钦定古今图书集成/明伦汇编/氏族典/第370卷 > 《廖用贤尚友录》 > 阎庆
## 钦定古今图书集成/明伦汇编/氏族典/第370卷 > 《廖用贤尚友录》 > 阎庆

按《周书阎庆传》，“庆字仁庆，河南河阴人也。曾祖善，仕
魏云州镇将，因家于云州之盛乐郡。祖提，炖煌镇都
大将。父进，盛乐郡守。庆幼聪敏，重然诺，风仪端肃，望
之俨然。及卫可孤侵逼盛乐，庆随父固守，颇有力焉。
拜别将。后以军功拜步兵校尉。齐神武举兵入洛，魏
孝武西迁，庆遂以大统三年自宜阳归阙，拜奉车都”
尉。河桥之役，以功拜太中大夫，封安次县子。及《邙山》
之战，先登陷陈，进爵为伯。累迁云州大中正，赐姓大
野氏。孝闵帝践祚，出为河州刺史，进爵石保县公，就
拜大将军，进爵大安郡公。入为小司空，除云州刺史，
转宁州刺史。庆性宽和，不苛察，百姓悦之。天和六年，
进位柱国、晋公护母，庆之姑也。护虽擅朝，而庆未尝
阿附。高祖重之，乃诏庆子毗尚帝女清都公主。建德
二年，抗表致仕。开皇二年薨，谥曰成。长子常，先庆卒。
次子稚嗣。大象末，位至大将军。